**CONSULTA PÚBLICA PRÈVIA SOBRE EL PROJECTE NORMATIU DE REGLAMENT DEL CONSELL MUNICIPAL DE L’ESPORT DE BARCELONA**

D’acord amb el que disposa l’article 133 de la Llei 39/2015, d’1 d’octubre, del procediment administratiu comú de les administracions públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte de reglament, es duu a terme una consulta pública, a través del portal web de l’Ajuntament de Barcelona, amb l’objectiu de recollir l’opinió de la ciutadania i organitzacions més representatives potencialment afectades per la futura norma sobre:

a) Els problemes que es pretén solucionar amb la iniciativa

b) La necessitat i oportunitat de la seva aprovació

c) Els objectius de la norma

d) Les possibles solucions alternatives reguladores i no reguladores

En compliment del que s’esmenta, es descriu a continuació breument el marc en el que es planteja aquesta modificació:

A)Antecedents i problemes que es vol solucionar amb la iniciativa

El Consell Municipal de l’Esport de Barcelona és un òrgan de participació sectorial que té per objecte implicar els diversos agents i actors relacionats amb el món de l’esport en el foment de l’activitat física a la ciutat. A aquest efecte, assessora el govern municipal en matèria esportiva, genera debats i coneixement sobre l’esport a la ciutat; elabora propostes i formula recomanacions, estudis i dictàmens; participa, avalua i fa el seguiments de plans i programes esportius; col·labora en la política de promoció de la pràctica esportiva i de l’esport, contribuint així, activament, a donar compliment a l’article 120 de la Carta municipal de Barcelona, aprovada per la Llei 22/1998, de 30 de desembre, que estableix que l’Ajuntament ha de promoure i facilitar l’accés a l’esport i la seva pràctica individual i col·lectiva, com a factor fonamental del desenvolupament integral de la persona, anant per tant molt més enllà de la competència reconeguda, per als municipis de règim comú, els articles 25.2 m) de la Llei de bases de règim local o 66.3 n) de la Llei municipal de règim local de Catalunya.

El Reglament vigent del Consell Municipal de l’Esport de l’Ajuntament de Barcelona va ser aprovat per acord Plenari del Consell

Municipal en sessió de 28 de març de 2014, i fins l’any 2004, la ciutat ja havia comptat amb un òrgan de participació amb la mateixa denominació i similars finalitats

Es fa avinent l’aprovació d’un nou reglament que substitueixi l’anterior per tal de donar compliment al que preveu el Reglament de Participació Ciutadana de l’Ajuntament de Barcelona, aprovat per acord Plenari del Consell Municipal en sessió 27 de maig de 2022 i que obliga els òrgans de participació existents a adaptar les seves normes de funcionament a l’establert a la nova normativa en el termini d’un any des de la seva entrada en vigor (disposició transitòria primera).

Aquesta modificació també és necessària per adaptar el reglament a l’evolució del funcionament del Consell i al mateix temps s’ha aprofitat per fer una revisió d’alguns aspectes com ara la millora de la pluralitat de la seva composició i d’alguns altres relacionats amb l’eficiència de la seva gestió.

b) La necessitat i oportunitat de la seva aprovació

L’Ajuntament de Barcelona ha considerat que l’elaboració d’un nou reglament és necessari i oportú per tal per tal d’adaptar-lo al que es preveu en el capítol 4, secció 1, del Reglament de Participació Ciutadana en relació al funcionament i composició dels òrgans de participació. Del repàs de les prescripcions normatives, es desprèn que per tal de complir amb les previsions del Reglament és necessari modificar diversos articles del Reglament del Consell i que per adaptar-lo a les seves necessitats actuals es fa necessari també actualitzar el seu redactat i adaptar-lo a la nova normativa jurídica vigent.

Per aquests motius, es proposa l’elaboració d’un nou projecte normatiu de Reglament de funcionament del Consell d’Esports que incorpori aquests canvis i consolidi les modificacions anteriors.

c)Els objectius de la norma

La iniciativa pretén aprovar un nou Reglament del Consell en base al reglament anterior i a les disposicions del nou Reglament de Participació Ciutadana per tal de incorporar les noves disposicions d’aplicació als consells sectorials de ciutat i elaborar un cens d’entitats de l’àmbit d’actuació dins el fitxer general d’entitats ciutadanes que poden formar part del Consell i el procediment per tal d’escollir les que en formaran part, fixar una vicepresidència elegida a proposta de les entitats del Consell, i establir l’elecció pel Ple dels membres de la Comissió Permanent d’entre les candidatures presentades, entre altres.

d) Les possibles solucions alternatives reguladores i no reguladores

Es considera que la solució més adequada per a l’adaptació del actual reglament del Consell Municipal de l’Esport al que disposa el vigent Reglament de Participació Ciutadana és mitjançant l’aprovació d’un nou projecte normatiu de Reglament del Consell Municipal de l’Esport de Barcelona.

Barcelona, 29 de setembre de 2022